David Hansen (sanger)

David Hansen (født 1981 i Sydney) er en australsk kontratenor bosatt i Oslo. Han studerte sang ved Sydney Conservatorium of Music med Andrew Dalton, og har senere studert med James Bowman, David Harper og Graham Pushee.

Som barn tok han timer både i fiolin- og pianospill, og var guttesopran i kor. Da han kom til stemmeskiftet, fikk han høre at han hadde potensial til å utvikle seg til kontratenor. Oppmuntret av foreldrene til å utforske stemmens muligheter, begynte han så å studere sang. Stemmen hans spenner over om lag tre oktaver.

I 2004 hadde han sin europeiske debut ved Festival d'Aix-en-Provence i rollen som Dido i Henry Purcells opera Dido og Aeneas. Etter debuten har han opptrådt både i operaroller og på konserter i flere europeiske land; i USA og Australia. 

I tillegg til å synge det mest tradisjonelle kontratenorrepertoaret, arier og andre sanger fra barokken, synger han langt nyere verk. Han har opptrådt med sanger av blant andre Claude Debussy, Benjamin Britten og den norske komponisten Arne Dørumsgaard.

Hansen er gift med den norske harpisten Ida Aubert Bang.

Diskografi 
 Rivals - arias for FARINELLI & Co, Sony (2013)
 Antonio Vivaldi: Griselda, Pinchgut Opera, Sydney (2011)
 Purcell: Music for Queen Mary, EMI Classics (2006)

Referanser og fotnoter

Kilder 
 Lesney, Melissa (2013) «David Hansen: It's a Long Way to the Top» I: Limelight Magazine, juni 2013  Besøkt 31. januar 2014
 Westwood, Matthew (2013) «Countertenor David Hansen on a high as the stages of Europe beckon» I: The Australian, 27. august 2013.  Besøkt 1. februar 2013

Eksterne lenker   
 
 
 Lesneys portrettintervju på «Limelight, the classical music & arts website», bl.a. med filmklipp der Hansen synger fra Rivals Besøkt 31. januar 2014
 David Hansen i operabase.com Besøkt 1. februar 2014

Australske sangere
Kontratenorer
Personer fra Sydney